**Κόνιτσα 27/09/2021**

**ΔΕΛΤΙΟ ΤΥΠΟΥ**

**Ολοκλήρωση Διημερίδας του Ελληνικού Δικτύου Πόλεων με Ποτάμια στην Κόνιτσα.**

Με επιτυχία διεξήχθη από την Παρασκευή 24 έως το Σάββατο 25 Σεπτεμβρίου 2021 στην Κόνιτσα στην αίθουσα εκδηλώσεων του Δημαρχείου η διημερίδα με θέμα: «EKEI ΠΟΥ ΣΜΙΓΟΥΝ ΤΑ ΝΕΡΑ ΜΕ ΤΑ ΓΕΦΥΡΙΑ», που συνδιοργάνωσε ο Δήμος Κόνιτσας, το Ελληνικό Δίκτυο Πόλεων με Ποτάμια, η ΚΕΔΕ, η Πολυτεχνική Σχολή του ΑΠΘ και το Δίκτυο Δήμων Περιοχής Πίνδου υπό την αιγίδα του Υπουργείου Περιβάλλοντος και Ενέργειας.

Στην διημερίδα συζητήθηκαν πρακτικές για τη βέλτιστη αξιοποίηση των φυσικών πόρων και την προστασία του περιβάλλοντος με ιδιαίτερη έμφαση στα ποτάμια οικοσυστήματα.

Στη διημερίδα συμμετείχαν καταξιωμένοι, εξαίρετοι στον τομέα τους εισηγητές και επιστήμονες και παρουσίασαν εισηγήσεις με πλούσια και εξαιρετικά ενδιαφέρουσα θεματολογία.

**1η Θεματική   Ενότητα: Ποτάμια οικοσυστήματα, υδρογεωλογία και βιοποικιλότητα,**

**2η Θεματική   Ενότητα: Προστασία, ανάδειξη και ορθή αξιοποίηση ποτάμιων οικοσυστημάτων,**

**3η Θεματική   Ενότητα: Πέτρινα Τοξωτά Γεφύρια και**

**4η Θεματική   Ενότητα: Αθλητικές δραστηριότητες στα ποτάμια της Κόνιτσας.**

Παράλληλα, πραγματοποιήθηκε σεμινάριο υπό την εποπτεία της Πολυτεχνικής Σχολής του ΑΠΘ με θέμα «Χρήση νέων μεθοδολογιών στην αποκατάσταση πέτρινων τοξοτών γεφυριών» για περιορισμένο αριθμό Πολιτικών Μηχανικών.

Με τη συνεργασία με όλους τους σχετιζόμενους φορείς και κυρίως την Πολυτεχνικής Σχολή του ΑΠΘ, αποσκοπούμε στη σύνταξη φακέλου υποβολής για την ανάδειξη των γεφυριών και την αναγνώρισή τους ως μνημεία παγκόσμιας κληρονομιάς της Unesco.

Την έναρξη των εργασιών της διημερίδας χαιρέτισαν εκτός από τον Δήμαρχο Κόνιτσας Νικόλαο Εξάρχου, ο Υφυπουργός Περιβάλλοντος και Ενέργειας Γεώργιος Αμυράς, ο Βουλευτής Ιωαννίνων Σταύρος Καλογιάννης, ο Πρόεδρος του Ελληνικού Δικτύου Δήμων με Ποτάμια – Δήμαρχος Λεβαδέων Ιωάννης Ταγκαλέγκας, οι τέως και νυν Κοσμήτορες της Πολυτεχνικής Σχολής Κώστας Κατσιφαράκης και Κυριάκος Υάκινθος, ο Πρόεδρος Δικτύου Δήμων Περιοχής Πίνδου – Δήμαρχος Αργιθέας Ανδρέας Στεργίου, ενώ την έναρξη των εργασιών της διημερίδας κήρυξε Ο Πρόεδρος της ΚΕΔΕ - Δήμαρχος Τρικκαίων, Επίτιμος Πρόεδρος του Ελληνικού Δικτύου Δήμων με Ποτάμια.

Χαιρετισμό απέστειλαν στην διημερίδα ο Πρόεδρος της Βουλής των Ελλήνων Κωνσταντίνος Τασούλας και η Βουλευτής Ιωαννίνων Μερόπη Τζούφη, που λόγω ανειλημμένων υποχρεώσεων δεν κατέστη δυνατό να παρευρεθούν.

Την διημερίδα τίμησαν με την παρουσία τους οι Δήμαρχοι Νάουσας, Ξάνθης, Αρταίων, Δέλτα, εκπρόσωποι άλλων Δήμων της χώρας μας, Πανεπιστημιακοί, ο τέως Δήμαρχος Κόνιτσας Ανδρέας Παπασπύρου, οι Αντιδήμαρχοι Νικόλαος Τσιαλιαμάνης, Δημήτριος Χήρας, Αριστείδης Λαζογιάννης, Ο Πρόεδρος του ΚΕΠΑΠΑ Γεώργιος Σπανός και οι Δημοτικοί Σύμβουλοι Κατερίνα Δημάρατου και Δημήτριος Σδούκος, Πρόεδροι Κοινοτήτων του Δήμου Κόνιτσας, εκπρόσωποι φορέων και εκπαιδευτικοί.

Ο Δήμος Κόνιτσας εκφράζει θερμές ευχαριστίες στον Υφυπουργό Γεώργιο Αμυρά για το συνεχές ενδιαφέρον του για τον Δήμο μας, στο Ελληνικό Δίκτυο Πόλεων με Ποτάμια, στην ΚΕΔΕ, στην Πολυτεχνική Σχολή του ΑΠΘ και το Δίκτυο Δήμων Περιοχής Πίνδου για την ηθική και υλική υποστήριξη της όλης προσπάθειας, στους διαπρεπείς εισηγητές, στον συντονιστή – εκπρόσωπο του Ελληνικού Δικτύου Δήμων με Ποτάμια Γεώργιο Χαρίση για την εξαιρετικά θετική, γόνιμη και παραγωγική συνεργασία, τον τέως Αντιδήμαρχο Γεώργιο Καλλιντέρη, Αντιδήμαρχο Αριστείδη Λαζογιάννη και όλους όσοι συνέβαλαν στην επιτυχή διοργάνωση της διημερίδας.

Από το Γραφείο Δημάρχου